Švicarsko – hrvatski program suradnje na smanjenju ekonomskih i socijalnih nejednakosti unutar proširene Europske unije

POZIV ZA ISKAZ INTERESA ZA ODABIR VANJSKIH OCJENJIVAČA PROJEKTNIH PRIJEDLOGA ZA DODJELU BESPOVRATNIH SREDSTAVA U OKVIRU POZIVA

 **„OSNAŽIVANJE HRVATSKO-ŠVICARSKIH PARTNERSTAVA ZA LOKALNI DRUŠTVENO-EKONOMSKI RAST I RAZVOJ“**

*Ured za udruge Vlade Republike Hrvatske*

*srpanj 2018.*

Sadržaj

[Sadržaj 2](#_Toc519071927)

[1. Uvod 3](#_Toc519071928)

[2. Uvjeti za prijavu 4](#_Toc519071929)

[2.1. Opći uvjeti **(obvezni)** 4](#_Toc519071930)

[2.2. Specifični uvjeti **(obvezni)** 5](#_Toc519071931)

[2.3. Neobvezni uvjeti (mogućnost ostvarivanja prednosti pri odabiru) 6](#_Toc519071932)

[3. Opis poslova vanjskog ocjenjivača 6](#_Toc519071933)

[4. Način odabira i angažman vanjskih ocjenjivača 7](#_Toc519071934)

[5. Nepristranost, povjerljivosti i izbjegavanje sukoba interesa 7](#_Toc519071935)

[6. Naknada za rad ocjenjivača 8](#_Toc519071936)

[7. Prijava na javni poziv 9](#_Toc519071937)

1. Uvod

Ured za udruge Vlade Republike Hrvatske (u daljnjem tekstu: Ured za udruge) temeljem Okvirnog sporazuma između Švicarskog saveznog vijeća i Vlade Republike Hrvatske o provedbi Švicarsko-hrvatskog programa suradnje na smanjenju ekonomskih i socijalnih nejednakosti unutar proširene EU, Ugovora o projektu između Švicarske agencije za razvoj i suradnju i Ministarstva regionalnoga razvoja i fondova Europske unije o provedbi Blok darovnice za nevladine organizacije (uključujući Dodatak 1 Ugovora o projektu), Ugovora o projektu između Švicarske agencije za razvoj i suradnju i Ministarstva regionalnoga razvoja i fondova Europske unije o provedbi Partnerske blok darovnice (uključujući Dodatak 1 Ugovora o projektu) te Ugovora o provedbi projekta „Blok darovnica za nevladine organizacije“ i Ugovora o provedbi projekta „Partnerska blok darovnica“ zaključenog između Ministarstva regionalnoga razvoja i Ureda za udruge Vlade RH, nadležan je za poslove Posredničkog tijela i Izvršne agencije za projekte **Osnaživanje doprinosa organizacija civilnoga društva obrazovanju za održivi razvoj za unaprjeđenje ekonomske i socijalne kohezije** te **Osnaživanje hrvatsko-švicarskih partnerstava za lokalni društveno-ekonomski rast i razvoj.**

U okviru svojih nadležnosti Izvršne agencije i temeljem članka 29. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/2015), Ured za udruge objavljuje *Poziv za iskaz interesa za odabir vanjskih ocjenjivača projektnih prijedloga za dodjelu bespovratnih sredstava u okviru Poziva „Osnaživanje hrvatsko-švicarskih partnerstava za lokalni društveno-ekonomski rast i razvoj“* (Poziv). Vanjskim ocjenjivačem[[1]](#footnote-1) smatra se **fizička osoba** koja dobro poznaje područje koje se financira Pozivom, ima relevantno iskustvo u ocjenjivanju projektnih prijedloga organizacija civilnoga društva i/ili pripremi odnosno provedbi projekata organizacija civilnoga društva, poznaje strateške dokumente, javne politike i provedbene propise u području organizacija civilnoga društva u Republici Hrvatskoj. Vanjski ocjenjivači bit će uz predstavnike Ureda za udruge članovi Povjerenstva za ocjenjivanje projektnih prijava.

Cilj ovog Poziva je odabir[[2]](#footnote-2) vanjskih ocjenjivača koji će kao članovi Povjerenstva za ocjenjivanje sudjelovati u ocjenjivanju kvalitete projektnih prijedloga dostavljenih na Poziv za dodjelu bespovratnih sredstava kojeg će objaviti Ured za udruge. Svi kandidati koji se prijave na ovaj Poziv suglasni su da budu uvršteni u **Bazu vanjskih ocjenjivača** Ureda za udruge u slučaju da nakon evaluacije njihovih prijava ostvare propisani (minimalni) broj bodova.

**Uvrštavanje ocjenjivača u Bazu ne obvezuje Ured za udruge na angažiranje pojedinog ocjenjivača!**

Vanjski ocjenjivači će se angažirati na temelju potreba Poziva za dodjelu bespovratnih sredstava koje objavljuje Ured za udruge, a prema prethodno ostvarenom broju bodova, vremenskoj raspoloživosti ocjenjivača, specifičnog iskustva u procjenjivanju projektnih prijava te pripremi i/ili provedbu projekata u području koje se financira pozivom te zaprimljenom broju projektnih prijava koje su zadovoljile propisane uvjete natječaja (administrativne uvjete).

2. Uvjeti za prijavu

Kandidati koji se prijavljuju na ovaj Poziv moraju biti **fizičke osobe** koje zadovoljavaju sljedeće opće i specifične uvjete:

2.1. Opći uvjeti **(obvezni)**

* visoka stručna sprema i najmanje 3 godine relevantnog iskustva u područjima koja se financiraju projektima Švicarsko-hrvatskog programa suradnje za koje je nadležan Ured za udruge **ili**
* srednja stručna sprema/viša stručna sprema i najmanje 5 godina relevantnog iskustva u područjima koja se financiraju projektima Švicarsko-hrvatskog programa suradnje za koje je nadležan Ured za udruge;
* odlično znanje hrvatskog i engleskog jezika.

Područja za koja se traži relevantno iskustvo, a koja se financiraju projektima Švicarsko-hrvatskog programa suradnje jesu:

* razvoj lokalne zajednice u područjima:
	+ volonterstvo i/ili
	+ socijalne usluge i usluga od općeg interesa i/ili
	+ socijalni kapital i promicanje socijalne kohezije i/ili
	+ zapošljavanje i/ili
	+ društveno poduzetništvo i socijalne inovacije i/ili
	+ održivi razvoj i/ili
	+ zaštita ljudskih prava)
* sigurnost u cestovnom prometu

**Kandidati moraju imati relevantno iskustvo u najmanje jednom navedenom području.**

2.2. Specifični uvjeti **(obvezni)**

* iskustvo u **ocjenjivanju** projektnih prijedloga organizacija civilnoga društva financiranih javnim sredstvima **i/ili**
* iskustvo u **pripremi i/ili provedbi** projekata organizacija civilnoga društva financiranih javnim sredstvima;
* poznavanje strateških dokumenata, javnih politika, provedbenih propisa i priručnika:
	+ Zakon o udrugama (Narodne novine [74/2014](http://digured.srce.hr/arhiva/263/119771/narodne-novine.nn.hr/clanci/sluzbeni/2014_06_74_1390.html), [70/2017](http://digured.srce.hr/arhiva/263/169977/narodne-novine.nn.hr/clanci/sluzbeni/full/2017_07_70_1665.html))
	+ Zakon o zakladama i fundacijama (Narodne novine [36/1995](http://digured.srce.hr/arhiva/263/18315/www.nn.hr/clanci/sluzbeno/1995/0722.htm), [64/2001](http://digured.srce.hr/arhiva/263/18315/www.nn.hr/clanci/sluzbeno/2001/1051.htm))
	+ Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine [26/2015](https://narodne-novine.nn.hr/clanci/sluzbeni/2015_03_26_546.html))
	+ [Priručnik za postupanje u primjeni Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge](https://udruge.gov.hr/UserDocsImages/dokumenti/PRIRU%C4%8CNIK%20za%20primjenu%20Uredbe_v.%202.0.pdf)
	+ [Nacionalna strategija stvaranja poticajnog okruženja za razvoj civilnoga društva od 2012. do 2016.](https://udruge.gov.hr/UserDocsImages/dokumenti/Nacionalna%20strategija%20stvaranja%20poticajnog%20okru%C5%BEenja%20za%20razvoj%20civilnog%20dru%C5%A1tva%202012-2016.pdf)

**Kandidati obavezno moraju u svojem prijavnom obrascu navesti pozive za dodjelu bespovratnih sredstava financiranih javnim izvorima u kojima su ocjenjivali projektne prijedloge organizacija civilnoga društva. Potrebno je navesti i kontakt podatke osobe u nadležnim tijelima s kojima su surađivali tijekom procjene prijava.**

2.3. Neobvezni uvjeti (mogućnost ostvarivanja prednosti pri odabiru)

* poznavanje postojećih sektorskih metodologija – [Smjernice za procjenitelje](https://udruge.gov.hr/UserDocsImages/UserFiles/File/procjena_projektnih_prijedloga_FINAL.pdf);
* relevantno iskustvo u aktivnostima koje uključuju transfer znanja i iskustva između partnerskih organizacija – međunarodnih i domicilnih (*transfer of know-how)*;
* poznavanje sustava financiranja organizacija civilnoga društva iz javnih izvora u Republici Hrvatskoj.

Poznavanje strateških dokumenata i javnih politika, provedbenih propisa i priručnika kao i neobaveznih uvjeta za prijavu provjeravat će se kroz intervju sa članovima Povjerenstva za odabir vanjskih ocjenjivača.

3. Opis poslova vanjskog ocjenjivača

Odabrani vanjskih ocjenjivači će obavljati sljedeće poslove:

* ocjena projektnih prijava (brojčano i opisno)
* sudjelovanje na sastancima Povjerenstva za ocjenjivanje i prezentiranje dodijeljenih ocjena, komentara na prijavu i zaključaka članovima Povjerenstva za ocjenjivanje
* sudjelovanje na dodatnim sastancima Povjerenstva za ocjenjivanje (po potrebi)

Prvi angažman vanjskih ocjenjivača očekuje se **od listopada 2018. godine.**

4. Način odabira i angažman vanjskih ocjenjivača

Odabir vanjskih ocjenjivača provest će Povjerenstvo za odabir vanjskih ocjenjivača (u daljnjem tekstu: Povjerenstvo), koje imenuje čelnik Ureda za udruge.

Članovi Povjerenstva ne smiju biti u sukobu interesa o čemu moraju potpisati posebnu izjavu.

Povjerenstvo pri otvaranju zaprimljenih prijava pregledava ispunjavaju li pristigle prijave propisane uvjete Poziva te nakon toga procjenjuje prijavne obrasce, životopise i motivacijska pisma. Povjerenstvo ima pravo od kandidata zatražiti dodatna objašnjenja ili informacije, a kandidatu će se osigurati razmjeran rok za dostavu zatraženog. Ukoliko kandidat ne dostavi u zadanom roku zatražena dodatna pojašnjenja ili informacije na zahtjev Povjerenstva, prijava će biti odbačena.

Sukladno propisanim obveznim općim i specifičnim uvjetima te neobveznim uvjetima kojima se može ostvariti prednost pri odabiru iz ovog Poziva, svaki kandidat će biti ocijenjen od strane Povjerenstva. Radi dodatne provjere ispunjavanja općih, specifičnih i neobveznih uvjeta i u svrhu oblikovanja konačne ocjene, kandidati će biti pozvani na razgovor (intervju) koji će se održati u Uredu za udruge ili putem video-veze.

Kandidati neće moći biti uvršteni u Bazu ocjenjivača Ureda za udruge ukoliko ne ostvare **najmanje 70 bodova** (od 100 mogućih).

Svi kandidati bit će obavješteni o ishodu ocjenjivanja elektroničkom poštom.

5. Nepristranost, povjerljivosti i izbjegavanje sukoba interesa

Vanjski ocjenjivači u ocjenjivanju ne smiju biti pristrani i u sukobu interesa o čemu moraju potpisati Izjavu o nepristranosti i povjerljivosti. Izjava se potpisuje nakon što su ocjenjivači upoznati s popisom prijavitelja i partnerskih organizacija koje su se prijavile na Poziv za dodjelu bespovratnih sredstava. Potpisom Izjave, ocjenjivač potvrđuje kako će pri obavljanju svojih zadataka postupati prema načelima povjerljivosti i nepristranosti.

U skladu s tim, potpisom Izjave, ocjenjivači se obvezuju i da će čuvati povjerljivim sve podatke kojima raspolažu, postupati isključivo na temelju pravila struke i objektivnih pokazatelja u skladu s nacionalnim propisima, djelovati potpuno neovisno, nepristrano i jednako prema svim projektnih prijavama u postupku odabira, bez ikakvih vanjskih utjecaja.

**Sukob interesa** prema odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge **ne postoji** ako osoba koja sudjeluje u odlučivanju o ispunjavanju propisanih uvjeta natječaja ili ocjenjivanju prijave udruge koja se prijavila na natječaj nije osobno, kao niti članovi njezine obitelji (bračni ili izvanbračni drug, dijete ili roditelj), zaposlenik, član, član upravnog tijela ili čelnik te udruge niti bilo koje druge udruge povezane na bilo koji način s tom udrugom (partnerski odnos u provedbi projekta i sl.), niti u odnosu na spomenute udruge ima bilo kakav materijalni ili nematerijalni interes, nauštrb javnog interesa i to u slučajevima obiteljske povezanosti, ekonomskih interesa ili drugog zajedničkog interesa.

6. Naknada za rad ocjenjivača

Detaljan opis posla ocjenjivača, rokovi izvršenja zadataka te druge relevantne odredbe bit će definirane ugovorom o djelu između vanjskog ocjenjivača i Ureda za udruge.

Potpisivanjem ugovora, ocjenjivač se obvezuje da će ocijeniti sve projektne prijave koje su mu dodijeljene (brojčano i opisno) u zadanom vremenskom roku te svoje ocjene, komentare i zaključke prezentirati članovima Povjerenstva za ocjenjivanje.

Nacrt Ugovora objavljen je kao Prilog ovom Pozivu.

Naknade za ocjenjivače biti će sufinancirane sredstvima iz proračuna Projekta „Partnerska blok darovnica“ u okviru Švicarsko-hrvatskog programa suradnje.

Osnovica za određivanje naknade utvrdit će se Odlukom čelnika Ureda za udruge i iznosit će najmanje:

* **200,00 kn neto** za projektnu prijavu

7. Prijava na javni poziv

Kandidati koji se prijavljuju na ovaj Poziv trebaju dostaviti:

1. Ispunjen prijavni obrazac (potpisan i s datumom, skeniran)
2. Životopis u Europass formatu (potpisan i s datumom, skeniran)
3. Motivacijsko pismo (potpisano i s datumom, skenirano)

Sve prijave moraju biti popunjene na računalu i na hrvatskom jeziku te osobno potpisane uz naznaku datuma potpisivanja.

Prijave se dostavljaju **isključivo** elektroničkim putem, **skenirano** na adresu elektroničke pošte: svicarski.program@udruge.vlada.hr uz naznaku naziva elektroničke pošte: „Iskaz interesa za odabir vanjskih ocjenjivača – Partnerska blok darovnica“.

Poziv za iskaz interesa za odabir vanjskih ocjenjivača projektnih prijedloga za dodjelu bespovratnih sredstava u sklopu Švicarsko-hrvatskog programa suradnje **otvoren je trajno**.

**KLASA: 910-04/18-04/04**

**URBROJ: 50419-18-01**

**Zagreb, 12. srpnja 2018.**

1. Izrazi koji se u ovom Pozivu koriste za osobe u muškom rodu su neutralni i odnose se na oba spola. [↑](#footnote-ref-1)
2. Procijenjena vrijednost ovog Poziva je manja od 200.000,00 kuna te se sukladno Zakonu o javnoj nabavi („Narodne novine“ broj 120/2016) provodi kao jednostavna nabava temeljem Naputka o načinu provedbe postupaka jednostavne nabave (KLASA: 330-01/17-04/02, URBROJ: 50403-01-17-01) od 7. lipnja 2017. [↑](#footnote-ref-2)